རྒྱང་མིག་ཆད་དེ་ས་རུབ་འགྲོ་བའི་སྐབས་སུ་ཁོ་གཉིས་ཁོ་ཚང་ཡིན་ལ་མ་ཡིན་པ་དེར་ཐོན།ལོ་བདུན་བརྒྱད་དང་བརྒྱད་དགུ་ཅན་གྱི་བྱིས་པ་གཉིས་རླངས་འཁོར་སྔོན་དུ་ཨ་ཕ་བསུ་བར་རྒྱུག་འོང་།བདག་པོ་ཚང་གི་བཟའ་ཟླ་ཡིན་ངེས་སྙམ་པའི་བུད་མེད་ཅིག་གིས་ཁོ་གཉིས་ཀྱི་ཕྱོགས་སུ་ཡང་ཡང་བལྟ་བཞིན་ནོར་འདོག་གིན་འདུགནོར་ནི་མང་པོ་མི་འདུག་སྟེ།ཚེ་དབང་གི་ཕ་ཡུལ་གྱི་དབུལ་བོའི་གྲས་ཀྱི་ཁྱིམ་ཚང་ཞིག་གི་ནོར་གྱི་ཁ་གྲངས་ལྟར་ཉུང་རིག་རིག་བྱེད།ཚེ་དབང་གི་སེམས་སུ་གལ་ཏེ་རང་ཉིད་སང་ཉིན་ནས་ཁོ་ཚང་གི་ནོར་རྫིར་ཉར་ན་དཀའ་ལས་ཆེན་པོ་གང་ཡང་མྱོང་མི་དགོས་སྙམ།སྒོ་ཁྱི་ནག་པོ་ཞིག་གིས་ཕར་ཕྱོགས་ནས་ཟུག་ཙམ་རེ་བྱེད་པ་ལས་ཁོའི་ཕ་ཡུལ་གྱི་ཁྱིམ་ཚང་ཚོ་ལྟར་འཐེན་པ་དང་ངར་ངར་གང་ཡང་མི་བྱེད།ཚེ་དབང་གི་སེམས་ནས་འདི་བ་ཚང་གི་མི་འདི་བ་ཚང་གི་སྒོ་ཁྱི་ལྟར་གཡུང་མོ་དང་འཇམ་པོ་ཞིག་ཡིན་ན་ཅི་མ་རུང་སྙམ།